Åge Hareide får ikke mulighed for at stå i spidsen for det danske landshold til det EM, han har kvalificeret sit hold til.

Den norske fodboldtræner Åge Hareide er færdig som træner for Danmarks herrelandshold, når hans kontrakt med Dansk Boldspil-Union (DBU) udløber 31. juli i år.

Det bekræfter fodboldunionen i en pressemeddelelse på sin hjemmeside tirsdag.

Dermed kommer nordmanden ikke til at stå i spidsen for det danske landshold ved den kommende EM-slutrunde, der tirsdag blev udsat til næste sommer som følge af udbruddet af coronavirus.

- Det er selvfølgelig ærgerligt at miste et slutspil og en kæmpe fodboldfest i Danmark. Men der er tale om en helt særlig situation, hvor mange mennesker har det meget værre. Mennesker, der er syge, mennesker, der dør, mennesker, der mister deres arbejde. Det er de samfundsmæssige konsekvenser, der er i centrum her - og ikke kun de personlige, siger Åge Hareide i pressemeddelelsen fra DBU.

'Spillerne har gjort det fantastisk'

Under Åge Hareide kvalificerede det danske landshold sig til først VM i Rusland i 2018 og efterfølgende EM i 2020, der altså er blevet udsat til 11. juni 2021.

- Det har været en stor fornøjelse at arbejde med spillerne, der har gjort det fantastisk. Derfor er det også vigtigt, at der stadig er mulighed for at få EM til København. Det fortjener de danske fans, og det vil være godt for de danske spillere, der har kæmpet så hårdt for det, siger nordmanden.

DBU oplyste på et pressemøde tirsdag, at unionen fortsat ønsker at få EM til København i 2021, men at det skal nu undersøges, om det er muligt. Danmark er også vært for Tour de France-starten næste år.

DBU-chef ked af, at Hareide ikke får EM med

Fodbolddirektør Peter Møller roser Åge Hareide for hans indsats og resultater med landsholdet.

- Vi står med en kæmpe krise i både Danmark og mange andre lande i verden. Og nu står vi i en situation, hvor EM udskydes - og hvor Åge Hareide dermed ikke kan føre holdet med til slutrunden. Det er vi rigtigt kede af, da vi havde håbet på, at Åge kunne slutte af med maner ved sommerens slutrunde.

Åge Hareide ved ikke, hvad de kommende måneder, hvor han officielt stadig er landstræner, byder på.

- Der er ikke så meget at lave nu, for jeg har ikke flere kampe. Men generelt er der ikke så meget at lave i denne situation. Vi skal have styr på coronavirus først, før vi kigger længere frem end det, siger han til Ritzau.

Han forventer dermed, at de planlagte testkampe mod Norge og Sverige i juni aflyses. Det samme gør DBU-formand Jesper Møller.

DBU arbejder på værdig afslutning til Hareide

Derfor skal DBU nu finde ud af, hvordan man bedst kan sige tak for indsatsen til Åge Hareide. Det siger Jesper Møller på et pressemøde.

- Jeg håber fortsat, at vi kan give Åge en værdig afslutning, men det er også en ekstraordinær situation det her. Jeg har ikke haft mulighed for at drøfte en officiel afsked med administrationen eller Åge. Det vil vi gøre i de kommende dage, siger DBU-formanden.

Åge Hareide afløste Morten Olsen som landstræner for Danmark. Nordmandens første landsholdssamling var i marts 2016.

I sine i alt 42 kampe i spidsen for Danmark har holdet kun tabt tre gange.

Kasper Hjulmand er Hareides afløser, og Hjulmand tiltræder som landstræner 1. august.